Document ID: 32011R0547

KOMISIJOS REGLAMENTAS (ES) Nr. 547/2011
2011 m. birželio 8 d.
kuriuo dėl augalų apsaugos produktų ženklinimo reikalavimų įgyvendinamas Europos Parlamento ir Tarybos reglamentas (EB) Nr. 1107/2009
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 65 straipsnio 1 dalį,
kadangi:
(1)
Remiantis Reglamentu (EB) Nr. 1107/2009, 1991 m. liepos 15 d. Tarybos direktyvos 91/414/EEB dėl augalų apsaugos produktų pateikimo į rinką (2) 16 straipsnyje, jos IV ir V prieduose nustatyti ženklinimo reikalavimai turi būti toliau taikomi pagal Reglamentą (EB) Nr. 1107/2009.
(2)
Todėl siekiant įgyvendinti Reglamentą (EB) Nr. 1107/2009 būtina priimti reglamentą, aprėpiantį šiuos augalų apsaugos produktų ženklinimo reikalavimus su bet kokiais būtinais pakeitimais, pvz., atnaujintomis nuorodomis.
(3)
Turi būti įtrauktos nuostatos dėl antrinio pakuočių panaudojimo ir dėl augalų apsaugos produktų, kurie turi būti naudojami eksperimentams ar bandymams mokslinių tyrimų ar technologinės plėtros tikslais.
(4)
Šiame reglamente priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Augalų apsaugos produktų ženklinimas turi atitikti I priede nustatytus reikalavimus ir, jei reikia, ženklinant pateikiamos II priede nustatytos standartinės frazės dėl ypatingos rizikos žmonių arba gyvūnų sveikatai, arba aplinkai ir III priede nustatytos standartinės frazės dėl saugos priemonių, skirtų žmonių arba gyvūnų sveikatai, arba aplinkai apsaugoti.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. birželio 14 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. birželio 8 d.

Labels: 3
6